Емил Верхарн
Една вечер

Превод от френски: Гео Милев, 1920

chitanka.info

Под свод в печали вкаменен —

от черна кост и от метали —

замлъкват млатове, възпели

съня в нощта изобразен, —

замлъкват млатове, сградили

нощта — от блясък и печал —

сред светлина и сред кристал.

Подобно шар от лед изваян,

безкрайно мъртвата луна,

безшумно и без сумрак таен

над чистата й светлина, —

безкрайно мъртвата луна,

по стълбите на Север слиза,

в ковчег от злато, в пищна риза.

Кортежът девствен и безбурен

оглежда своя звезден ход

под лъчезарен воден свод,

зад бряг прозрачен и лазурен, —

оглежда своя девствен ход

към гробници в кръг от мъгли,

в параклис пламнал сред факли.

Под свод в звезди, с лагунни сенки,

начело с траурни факли,

към гробници в кръг от мъгли

отнасят лунните останки.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.